ທ່ານ Trump ​ມີຄະ​ແນນ​ ນຳໜ້າໝູ່ ​ສຳ​ຫລັບ ການ​ໂຕ້​ວາທີ ຄັ້ງທຳ​ອິດ​ ຂອງພັກຣີພັບບລີກັນ
ທ່ານ Trump ຈະ​ເຂົ້າຮ່ວມການ​ໂຕ້​ວາ​ທີ ພ້ອມດ້ວຍ ທ່ານ Jeb Bush, ທ່ານ Scott Walker ​ແລະ ຄູ່​ແຂ່ງ​ສັງກັດ​ພັກຣີພັບ​ບລີ​ກັນອີກ​ຈຳນວນ 7 ທ່ານ.
ນັກທຸລະກິດ ເສດຖີພັນລ້ານ ທ່ານ Donald Trump ໄດ້ຮັບ ຄະແນນນຳໜ້າໝູ່ ສຳຫລັບການໂຕ້ວາທີຄັ້ງທຳອິດ ໃນການ ແຂ່ງຂັນເລືອກຕັ້ງ ປະທານາທິບໍດີ ປີ 2016 ໃນຄ່ຳຄືນວັນ ພະຫັດມື້ອື່ນນີ້ ທ່ານ Trump ຈະເຂົ້າຮ່ວມການໂຕ້ວາທີພ້ອມ ດ້ວຍອະດີດຜູ້ປົກຄອງ ລັດຟລໍຣີດາ ທ່ານ Jeb Bush, ຜູ້ປົກຄອງ ລັດວິສຄອນຊິນ ທ່ານ Scott Walker ແລະ ຄູ່ແຂ່ງ ສັງກັດພັກຣີພັບບລີກັນອີກຈຳນວນ 7 ທ່ານ ທີ່ໄດ້ຜ່ານການ ຄັດເລືອກຂັ້ນທຳອິດ ໃນການໂຄສະນາຫາສຽງ ຕາໜ່າງຂ່າວ Fox News ໄດ້ປະກາດ ລາຍຊື່ສະມາຊິກ 10 ທ່ານ ຂອງພັກຣີພັບບລີກັນ ຜູ້ມີຄວາມຫວັງ ຈະໄດ້ເຂົ້າໄປຄອບຄອງ ທຳນຽບຂາວ ທີ່ຈະເຂົ້າຮ່ວມ ໃນການໂຕ້ວາທີ ຢູ່ໃນລັດທີ່ສຳຄັນສຸດຄືລັດ Ohio ທີ່ມີການ ປ່ຽນແປງອຽງໄປອຽງມານັ້ນ ພວກເຂົາເຈົ້າຖືກເລືອກ ເອົາ ອີງຕາມການຢັ່ງຫາງສຽງຈາກ ປະຊາຊົນ ນອກເໜືອຈາກທ່ານ Trump, ທ່ານ Bush ແລະ ທ່ານ Walker ແລ້ວ ບັນດາຜູ້ທີ່ໄດ້ຖືກ ຮັບເລືອກເອົາ ລວມມີ ສະມາຊິກສະພາສູງ ລັດ Texas ທ່ານ Ted Cruz, ສະມາຊິກ ສະພາສູງ ລັດ Kentucky ທ່ານ Rand Paul, ສະມາຊິກສະພາສູງ ລັດ Florida ທ່ານ Marco Rubio, ໝໍຜ່າຕັດເສັ້ນປະສາດທີ່ກະສຽນແລ້ວ ທ່ານ Ben Carson, ອະດີດຜູ້ ປົກຄອງ ລັດ Arkansas ທ່ານ Mike Huckabee, ຜູ້ປົກຄອງ ລັດ New Jersey ທ່ານ Chris Christies ແລະ ຜູ້ປົກຄອງ ລັດ Ohio ທ່ານ John Kasich ສ່ວນບັນດາຜູ້ທີ່ບໍ່ໄດ້ຮັບການເລືອກ ໃນການໂຕ້ວາທີຄັ້ງທຳອິດ ກໍມີ ອະດີດຜູ້ອຳນວຍການ ດ້ານເທັກໂນໂລຈີ້ ທ່ານນາງ Carly Fiorina ຜູ້ສະໝັກແມ່ຍິງພຽງຄົນດຽວ ຂອງພັກ ຣີພັບບລີກັນ, ອະດີດຜູ້ປົກຄອງ ລັດ Texas ທ່ານ Rick Perry, ອະດີດຜູ້ປົກຄອງ ລັດ Louisiana ທ່ານ Bobby Jindal, ສະມາຊິກສະພາສູງ ລັດ South Carolina ທ່ານ Linsey Graham, ອະດີດສະມາຊິກສະພາສູງ ລັດ Pennsyvania ທ່ານ Rick Santorum, ອະດີດຜູ້ປົກຄອງ ລັດ New York ທ່ານ George Pataki ແລະ ອະດີດ ຜູ້ປົກຄອງ ລັດ Virginia ທ່ານ Jim Gilmore Fox News ເປັນຜູ້ຈັດລາຍການໂຕ້ວາທີ ສຳຫລັບວັນພະຫັດມື້ອື່ນນີ້ ຊຶ່ງເປັນຄັ້ງທຳອິດ ໃນການໂຕ້ວາທີ ທັງໝົດ 6 ຄັ້ງ ທີ່ທາງພັກໄດ້ໃຫ້ ການສະໜັບສະໜຸນ ໃນການເລືອກຕັ້ງ ໃນຂັ້ນຕົ້ນ ທີ່ຈະເລີ້ມຂຶ້ນ ໃນເດືອນກຸມພານີ້